Ego Galterus major de Beliniaco notum facio universis presentibus et futuris quod cum discordia verteretur inter venerabiles viros decanum et capitulum Eduense ex una parte et me Galterum ex altera, super eo quod ipsi decanus et capitulum dicebant me multis rationibus non posse nec debere tenere majoriam de Beligne in alio dominio quam in dominio eorumdem alium dominium faciendo, me autem ex multis rationibus contrarium asserente: tandem, bonis viris mediantibus inter ipsos decanum et capitulum Eduense et me Galterum, in hunc modum amicabiliter extitit concordatum, videlicet quod ego Galterus recognosco et confiteor quod dicta majoria movet ab ecclesia sancti Nazarii Eduensis; recognosco etiam quod, mortuo majore de Beligne, heres qui de jure debet et succedere in dicta majoria debet venire in capitulo Eduensi et dictam majoriam a decano et capitulo Eduensi requirere et recipere et iidem decanus et capitulum dictum heredem ad dictam majoriam recipere et ipsum de eadem majoria investire in hunc modum: quum heres sit receptus et investitus, debet et tenetur jurare servare jura majorie de Beligniaco et ecclesie Eduensis secundum posse suum, et die qua recipitur et investitur de dicta majoria, tenetur dare decano Eduensi decem solidos Divion. et cantori quinque et omnibus canonicis qui presentes fuerint receptioni et investiture sepedicte unicumque duodecim denarios prestare tenetur. Ad questam vero seu complaintam, ego Galterus et successores mei in dicta majoria, dictis decano et capitulo Eduensi non tenemur: sed pro bono pacis, teneor ego Galterus et successores mei in dicta majoria sings annis in perpetuum in crastino beati Iohannis Baptiste in capitulo Eduensi geulinerali decem libras cere dare et solvere, ratione dicte majorie, camerario Eduensi vel mandato capituli Eduensis. Nichilominus teneor ego Galterus et successores mei in dicta majoria solvere stallum meum in vigilia beati Nazarii Eduensis annis singulis sicut alii servientes. Teneor etiam per juramentum meum recognoscere ea que ad dictam majoriam pertinent seu spectant et que in pleno capitulo recognovi. Item, juravi ego Galterus in capitulo Eduensi et tenentur jurare successores mei in dicta majoria quod non possumus nec debemus dimittere dictorum decani et capituli dominium, burgesiam in alio dominio faciendo, nisi occasione jurium majorie vel ecclesie Eduensis, malivolentiam aliquorum incurrerem, propter quod ad aliud dominium necesse haberem me transferre, vel si aliquis vel aliqui de capitulo Eduensi vel etiam idem capitulum a me requisitum idem capitulum michi justitiam denegaret, vel si ego causa propria malivolentiam aliquorum incurrerem de qua per dictum capitulum non possem defendi, vel michi commode subvenire tunc possem ad aliud dominium me transferre, causis tamen prius expositis in capitulo Eduensi et manifestatis et me transferendi licentia petita a capitulo supradicto: quibus causis manifestatis et cognitis, tunc michi non potest nec debet dictum capitulum licentiam denegare. Tempore vero medio quo me Galterum vel heredes meos in dicta majoria ex causis predictis contigerit ad aliud dominium nos transferre, idem capitulum dicte majorie faciet fructus suos: ego vero Galterus major seu ille qui pro tempore major fuerit redire quandocumque ad dictorum decani et capituli Eduensis dominium voluero, majoriam predictam absque contradictione aliqua retrahebo, hoc salvo quod idem capitulum post reditum meum per annum continue tantum fructus dicte majorie idem capitulum si voluerit percipiet et habebit, excepta domo mea contigua ecclesie de Beligniaco, quam ego Galterus anno predicto tenebo, et ipso anno quo dictum capitulum faciet fructus suos majorie supradicte, ego Galterus vel ille qui pro tempore major fuerit non tenebimur ad solutionem cere memorate: propter hec autem omnia predicta, ego Galterus major et successores mei in dicta majoria remaneo serviens et major potestatis de Beligniaco liber et immunis ab omni tallia, questa, complainta et omni exactione quacunque, excepta debita justitia quam in me tanquam servientem et majorem suum liberum retinuerunt decanus et capitulum supradicti. Omnia vero et singula supradicta teneor et promitto ego Galterus per juramentum meum super hoc corporaliter prestitum pro me et successoribus meis in dicta majoria fideliter observare. Supradicti vero decanus et capitulum Eduense, juramento in animabus suis prestito, eadem similiter observare promiserunt et tenentur: et quia sigillum proprium non habeo, sigilla venerabilium patrum Girardi Dei gratia episcopi Eduensis et Alexandri eadem gratia Cabilonensis episcopi una cum sigillo Gaufridi ecclesie Bernensis decani, presentibus litteris in testimonium veritatis et munimen apponi rogavi. Et nos Girardus Eduensis episcopus et Alexander Cabilonensis episcopus et Gaufridus ecclesie Bernensis decanus, ad preces et rogatum dicti Galteri de Beligniaco majoris, sigilla nostra presentibus litteris apposuimus in testimonium veritatis. Datum Edue die lune post octabas Nativitatis B. Iohannis Baptiste. Anno Domini millesimo ducentesimo quinquagesimo septimo, mense Iunio.